高志森

高志森係香港導演、監製、策劃、編劇、剪輯、出品人同演員，作品包括電影、電視劇、舞臺劇等。

生平 
高志森以前係麗的電視編劇，後嚟轉咗去做電影導演。喺1980年代佢多數幫黃百鳴拍戲，1984年拍嘅《開心鬼》就收近二千萬票房，破咗香港票房紀錄。佢嘅電影通常都係喜劇，所以比較收得，好似《富貴逼人》系列都拍咗好幾部續集。1992年佢執導嘅《家有喜事》重收四千九百萬票房，再一次破咗香港電影票房紀錄。

近年佢除咗搞電影之外重搞舞臺劇，較為突出嘅有《我和春天有個約會》同埋《南海十三郎》。呢兩部戲都拍咗電影。

作品 
開心鬼
富貴逼人
富貴再逼人
富貴再三迫人
家有喜事
我和春天有個約會
南海十三郎

個人榮譽 
 榮譽勳章
 香港理工大學大學院士

爭議事件 
有唔少關於高志森嘅爭議，都係同佢政治立場，同埋散播虛假消息有關。另外，佢喺早年同一啲藝人合作嘅問題上，誠信亦被部份嘅人質疑。

用假支票老屈張國榮收錢唔認帳 
1994年7月，高志森想請張國榮拍《香江花月夜》，但當時張國榮係黃百鳴東方電影旗下嘅藝人，佢亦接拍咗于仁泰嘅《新夜半歌聲》。高志森以飯局為名，寫咗一張支票畀張國榮，想以示誠意。當時張國榮講明，因為佢係黃百鳴旗下嘅藝人，所以佢嘅檔期由黃百鳴決定，對方已安排佢接拍《夜半歌聲》，所以佢無權決定。但礙於情面，張國榮唔好意思拒絕，暫且收咗支票，並打算詢問黃百鳴意見。之後高志森之後接受周刊訪問，話張國榮收錢唔認數，文章仲刊登一張無畫死線嘅「300萬支票」。高志森喺訪問入面仲話自己有權告張國榮。之後，張國榮喺《娛樂性騷擾》節目入面講番件事，話係當高志森係朋友先暫時收下支票，但數目唔係300萬，而係100萬，自己曾多次拒絕並且表明要問黃百鳴意見先可以決定，冇諗過高志森攞一張「300萬」嘅假支票接受訪問老屈佢，仲話高志森講啲咁嘅嘢簡直係垃圾，行為嗱渣。張國榮又話行內都知道，佢唔會用張國榮個名去收支票 。

諷刺為「真普選」而絕食嘅學生應以自焚絕育代替 
2014年佔領中環期間，佢曾經公開回應學民思潮成員宣佈無限期絕食嘅新聞，叫佢哋自焚算數，仲話「你唔好睇我肥肥哋，我每日都有22個鐘頭絕食架」。佢攞自焚嚟開玩笑，之後被多人公開譴責，其中1996年曾遭遇八仙嶺山火嘅十大傑出青年張潤衡於面書指責，唔好攞燒傷嘅過程嚟開玩笑。 藝人黃秋生亦對高志森作出批評，話啲人叫佢「低智森」無改錯名，認為佢將絕食同自焚相提並論係低智嘅表現。。之後，佢喺2014年更呼籲為爭取真普選而絕食嘅學生以絕育代替絕食，「一人一紥要求人大收回決定」。

失實批鬥藝發局 
喺2021年3月，高志森喺《大公報》訪問中聲稱，藝發局只係撥出數萬港幣資助畀佢監製嘅舞台劇《金鎖記》喺昆明站嘅演出，又聲稱愈嚟愈感到當局對愛國愛港藝術團體有強烈嘅排斥。但係傳媒事後藝發局文件，發現嗰個項目獲批 30 幾萬港元，並唔係好似高志森咁講，金額對比其他項目亦係名列前茅。被揭發報細數之後，高志森拍片道歉，話係身邊同事畀咗唔完整嘅資訊。

政治參與同經歷 
佢係香港親中派嘅支持者，曾經有份參與一份聯署，支持北京未經諮詢或香港人同意，強行訂立嘅《港版國安法》，但有關聯署之後被揭發做假，其中名單上嘅張寶華、徐熙媛、李巧靈同蔣志光之後否認有份參與，而陳汝騫就一早離世。

喺2021年9月，佢成為香港特别行政區選舉委員會委員(有關全國性團體香港成員的代表)。

攷

香港導演
香港理工大學大學院士‎‎
志森